[{"text_idx": "#000001", "text": "Wedi pedair ge\u0302m gynghrair mae\u2019r Seintiau Newydd wedi torri\u2019n glir ar frig y tabl, ond mae\u2019r pencampwyr yn un o bum ti\u0302m sy\u2019n dal heb golli yn y Cymru Premier JD hyd yma."}, {"text_idx": "#000004", "text": "Roedd yna nifer wedi darogan y byddai Caernarfon yn debygol o stryffaglu tua gwaelod y tabl eleni, ond mae\u2019r Cofis wedi dechrau\u2019n gryf ac yn eistedd yn ail yn y tabl ac heb golli yn eu pedair ge\u0302m agoriadol."}, {"text_idx": "#000005", "text": "Mae tri ymosodwr newydd Caernarfon, Adam Davies, Louis Lloyd a Zack Clarke eisoes wedi sgorio dwy go\u0302l yr un, ac mae Marc Williams yn gydradd gyntaf ar frig rhestr creuwyr y gynghrair (3) felly mae\u2019n ymddangos bod y rheolwr Richard Davies wedi llwyddo i wneud busnes effeithiol dros yr haf."}, {"text_idx": "#000006", "text": "Mae Cei Connah yn 6ed yn y tabl ar o\u0302l ennill eu dwy ge\u0302m gartref a cholli eu dwy ge\u0302m oddi cartref, ond bydd Neil Gibson yn ffyddiog y gall y Nomadiaid gipio triphwynt ar yr Oval gan nad yw Cei Connah wedi colli dim un o\u2019u 11 ge\u0302m ddiwethaf yn erbyn Caernarfon (ennill 8, cyfartal 3)."}, {"text_idx": "#000007", "text": "Mae Jordan Davies wedi cael dechrau cadarn i\u2019r tymor ers ail-ymuno a\u0302 Chei Connah, ac mae\u2019n hafal ag Adrian Cieslewicz o\u2019r Seintiau Newydd ar frig rhestr sgorwyr y gynghrair gyda tair go\u0302l yr un."}, {"text_idx": "#000009", "text": "Dyw\u2019r Drenewydd heb gael y dechrau delfrydol i\u2019r tymor ar o\u0302l colli eto nos Fawrth yn erbyn Cei Connah, a does neb wedi ildio mwy o goliau na\u2019r Robiniaid hyd yma (8 \u2013 hafal a\u0302 Chei Connah)."}, {"text_idx": "#000010", "text": "Un pwynt yn unig sydd gan Y Drenewydd, ac hynny ar o\u0302l gem ddi-sgo\u0302r yn erbyn Aberystwyth y penwythnos diwethaf, ac fe ddywedodd Chris Hughes fod ei chwaraewyr wedi methu a chyrraedd y safonau disgwyliedig hyd yn hyn."}, {"text_idx": "#000011", "text": "Mae\u2019r Drenewydd wedi cyrraedd y Chwech Uchaf bedair gwaith yn y pum mlynedd diwethaf, ond mae ganddyn nhw arferiad drwg o ddechrau\u2019n araf gyda\u2019r Robiniaid yn yr 11eg safle wedi 12 ge\u0302m llynedd, ac yn 11eg wedi 14 ge\u0302m yn nhymor 2020/21."}, {"text_idx": "#000012", "text": "Bydd hi\u2019n her curo amddiffyn cadarn Met Caerdydd sydd heb ildio go\u0302l ers mis Ebrill gyda\u2019r golwr dibynadwy Alex Lang yn cadw chwe llechen la\u0302n yn olynol ym mhob cystadleuaeth."}, {"text_idx": "#000013", "text": "Er hynny, dim ond dwy go\u0302l mae\u2019r myfyrwyr wedi ei sgorio mewn pedair ge\u0302m gynghrair eleni gan ennill 1-0 yn erbyn Aberystwyth a Bae Colwyn a chael gemau di-sgo\u0302r yn erbyn Y Bala a Phen-y-bont."}, {"text_idx": "#000014", "text": "Dyw Met Caerdydd heb golli dim un o\u2019u naw ge\u0302m ddiwethaf yn erbyn Y Drenewydd (ennill 5, cyfartal 4) a bydd Ryan Jenkins yn hyderus y gall ei garfan barhau a\u0302\u2019u dechrau di-guro i\u2019r tymor."}, {"text_idx": "#000017", "text": "Ar o\u0302l curo Cei Connah o 6-2 ar y penwythnos agoriadol roedd yna ofn y byddai\u2019r pencampwyr yn rhoi crasfa i bawb eleni, ond dim felly mae hi wedi bod ers hynny gyda\u2019r criw o Groesoswallt yn ennill o ddim ond 1-0 yn erbyn Pontypridd a Bae Colwyn a chael ge\u0302m gyfartal 2-2 yn erbyn Y Barri."}, {"text_idx": "#000018", "text": "Er hynny, y Seintiau sy\u2019n dal i osod y safon ac mae llai na naw mis ers i garfan Craig Harrison chwalu Aberystwyth o 11-0 yn eu ge\u0302m ddiwethaf yn erbyn y Gwyrdd a\u2019r Duon yn Rhagfyr 2022."}, {"text_idx": "#000019", "text": "Aberystwyth sydd ar waelod y domen, ac ar o\u0302l perfformiadau digon di-fflach a dim un go\u0302l hyd yma, mae\u2019n bosib mae dyma\u2019r tymor ble bydd y clwb o Geredigion yn syrthio o\u2019r gynghrair am y tro cyntaf yn eu hanes."}, {"text_idx": "#000020", "text": "Bydd rhaid i\u2019r rheolwr Anthony Williams wneud ambell i newid i\u2019w di\u0302m nos Wener gan na fydd Ben Woollam na Billy Kirkman yn gymwys i chwarae gan eu bod ar fenthyg gyda\u2019r clwb o\u2019r Seintiau Newydd."}, {"text_idx": "#000022", "text": "Ar Ffordd Llanelian bydd Bae Colwyn a Hwlffordd yn benderfynol o hawlio eu buddugoliaeth gyntaf yn y gynghrair y tymor hwn yn y ge\u0302m gyntaf erioed rhwng y ddau glwb."}, {"text_idx": "#000023", "text": "Roedd hi wastad am fod yn gam anodd i Fae Colwyn o\u2019r Cymru North JD i\u2019r haen uchaf, ond teg dweud bod y cefnogwyr cyffredinol wedi disgwyl mwy gan y Gwylanod ers eu dyrchafiad."}, {"text_idx": "#000024", "text": "Un pwynt ac un go\u0302l sydd gan Fae Colwyn wedi eu pedair ge\u0302m agoriadol, ond fe wnaeth ti\u0302m Steve Evans amddiffyn yn daer yn erbyn y pencampwyr nos Fawrth (Bae 0-1 YSN)."}, {"text_idx": "#000025", "text": "Mae Hwlffordd hefyd wedi dechrau\u2019n araf ar o\u0302l perfformiadau arwrol yn Ewrop, ond bydd eu pwynt hwyr yn erbyn Y Barri nos Fawrth wedi bod yn hwb all ysgogi\u2019r ti\u0302m i ddechrau dringo\u2019r tabl."}, {"text_idx": "#000027", "text": "Mae Pontypridd wedi codi i\u2019r 7fed safle ar o\u0302l sicrhau eu triphwynt cyntaf o\u2019r tymor oddi cartref yn erbyn Aberystwyth nos Fawrth (Aber 0-1 Pont)."}, {"text_idx": "#000028", "text": "Dim ond dwy go\u0302l sydd wedi ei sgorio ym mhedair ge\u0302m gynghrair Pontypridd y tymor hwn \u2013 sgorio un yn erbyn Aber, ildio un yn erbyn YSN a dwy ge\u0302m ddi-sgo\u0302r yn erbyn Hwlffordd a Phen-y-bont, felly mae\u2019r amddiffyn yn sicr yn gwneud eu swydd."}, {"text_idx": "#000029", "text": "Mae\u2019r Barri\u2019n un o bum clwb sy\u2019n dal heb ennill yn y gynghrair ac mi fydd Steve Jenkins yn hynod siomedig na chafodd ei fuddugoliaeth gyntaf fel rheolwr nos Fawrth gan bod ei di\u0302m yn ennill 2-0 yn erbyn Hwlffordd tan i Ricky Watts sgorio ddwywaith wedi 90 munud i gipio pwynt i\u2019r Adar Gleision."}, {"text_idx": "#000032", "text": "Mae\u2019r Bala a Pen-y-bont wedi dechrau\u2019n gryf, yn hafal ar wyth pwynt wedi pedair ge\u0302m, ac wedi ildio dim ond un go\u0302l yr un hyd yma."}, {"text_idx": "#000033", "text": "Bydd hi\u2019n brynhawn arwyddocaol i flaenwr Pen-y-bont, Chris Venables sy\u2019n dychwelyd i wynebu ei gyn-glwb, ac i golwr newydd Y Bala, Kelland Absalom sydd wedi cadw pedair llechen la\u0302n mewn pum ge\u0302m ym mhob cystadleuaeth ers symud y ffordd arall."}, {"text_idx": "#000034", "text": "Dyw Pen-y-bont heb golli ge\u0302m ddomestig oddi cartref ers dechrau mis Rhagfyr (Hwl 2-1 Pen), gan ildio dim ond pedair go\u0302l mewn 11 ge\u0302m oddi cartref ers hynny."}, {"text_idx": "#000035", "text": "Ond mae\u2019r dair ge\u0302m ddiwethaf rhwng y clybiau wedi gorffen yn gyfartal, a dyw ti\u0302m Rhys Griffiths erioed wedi ennill oddi cartref ar Faes Tegid."}, {"text_idx": "#000036", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:35."}]